דרק גליסון

דרק גליסון (באנגלית: Derek Gleeson, נולד ב-28 בפברואר 1964) הוא מוזיקאי, מנצח ומלחין אירי.

 ביוגרפיה 
דרק גליסון נולד בדבלין שבאירלנד. כיום הוא המנהל המוזיקלי והמנצח של התזמורת הפילהרמונית של דבלין (אותה הקים בשנת 1997) והיה המנצח בפסטיבל האופרה הבינלאומי "אנה ליביה" דבלין (שפורק בינתיים). מאז שנת 2025, גליסון הוא גם המנהל המוזיקלי והמנצח של תזמורת פסטיבל וינה. מינואר 2016, גליסון משמש כמנצח אורח ראשי של התזמורת הסימפונית של חרבין שבסין. הוא גם מלחין פסקולים לסרטים וטלוויזיה ומוזיקה סימפונית לאולמות קונצרטים.

בגיל שתים עשרה, גליסון היה נגן טימפני בתזמורת הנוער האירית. בגיל חמש עשרה הוא הצטרף לתזמורת הנוער של האיחוד האירופי כנגן כלי הקשה וטימפני, שם הייתה לו ההזדמנות לעבוד תחת גדולי המנצחים של התקופה, ביניהם הרברט פון קאראיין, קלאודיו אבאדו, לאונרד ברנשטיין, גאורג שולטי ודניאל בארנבוים, תוך הופעות, בין היתר, בפסטיבל זלצבורג, פסטיבל אדינבורו, פסטיבל לוצרן וכן בפסטיבל הפרומס של ה-BBC באולם רויאל אלברט הול. במקביל, הוא היה גם חבר בתזמורת הג'אז של נוער הקהילה האירופית ובתזמורת הג'אז הלאומית לנוער של בריטניה, איתם הופיע כסולן בוויברפון בהוצאת הדיסק של הקונצ'רטו של פול הארט לגיטרה קלאסית ותזמורת ג'אז, שנכתב עבור הגיטריסט ג'ון ויליאמס ויצא בחברת התקליטים CBS Records.

בגיל 15, כנגן טימפני וכלי הקשה עצמאי, גליסון החל לעבוד עם תזמורת הקונצרטים של RTÉ והתזמורת הסימפונית הלאומית של RTÉ בזמן שעדיין למד בתיכון. בין השנים 1979 ל-1989 הוא הופיע כנגן תזמורת עצמאי עם רבות מהתזמורות הבריטיות הבולטות, ועם התזמורת הקאמרית של אירופה. בשנת 1984 הוא זכה בפרס במלגת המוזיקה של Shell/התזמורת הסימפונית של לונדון. במהלך תקופה זו הוא עבד גם כנגן אולפן, בעיקר כנגן מקלדת ופסנתר בהקלטות פופ/רוק ומסחריות. גליסון למד נגינה בפסנתר, בטימפני ובכלי הקשה באקדמיה המלכותית למוזיקה בלונדון, והלחנה והלחנה לסרטים באוניברסיטת קליפורניה בלוס אנג'לס.

בזמן שחי ולמד ניצוח בווינה באוניברסיטה למוזיקה ואמנויות הבמה של וינה, גליסון שר כקול בס שני במקהלת הצעירים של וינה של גונתר תאורינג, איתה הופיע יחד עם הפילהרמונית של וינה במוזיקפריין. גליסון גם למד פיתוח קול מדי פעם אצל המורה האירית המפורסמת ורוניקה דאן בקונסרבטוריון למוזיקה ודרמה של המכון הטכנולוגי של דבלין.

בשנת 1989 "זכה" גליסון בגרין קארד לארצות הברית בהגרלת הוויזות האמריקאית ועבר ללוס אנג'לס, שם למד באוניברסיטת קליפורניה בלוס אנג'לס הלחנה לסרטים והלחנה.

בדצמבר 1989, גליסון עבר ללוס אנג'לס, עזב את עבודתו בתור נגן תזמורת עצמאי, והקדיש את זמנו אך ורק לניצוח והלחנה.

גליסון ניצח, בין היתר, על התזמורת הפילהרמונית של דבלין, התזמורת הפילהרמונית של לונדון, תזמורת הקונצרטים של RTÉ, התזמורת הסימפונית הלאומית של אירלנד, התזמורת הסימפונית הלאומית הצ'כית, אורקסטרה דה קמרה פיורנטינה באיטליה, הפילהרמונית ע"ש בוהוסלב מרטינו, התזמורת הסימפונית של קרלובי וארי, תזמורת RTL, תזמורת רשות השידור ההולנדית, תזמורת הקונצרטים של הרדיו DR, תזמורת הבלט המלכותי סדלר'ס וולס, התזמורת הסימפונית של הרדיו הלאומי הבולגרי, הפילהרמונית הבולגרית, התזמורת הפילהרמונית של וראצה, תזמורת איגוד המלחינים של לוס אנג'לס, תזמורת רוקרט, התזמורת הסימפונית של ברטאן, התזמורת הסימפונית של הראדץ קראלובה, תזמורת הבלט הלאומי של סין, האופרה הממלכתית של וארנה, האופרה הממלכתית של פלובדיב, האופרה הממלכתית של בורגס, התזמורת הסימפונית של טהראן, התזמורת הפילהרמונית של פראג והתזמורת הסימפונית של חרבין.

גליסון ניצח על הקלטת הבכורה בדיסק של "האודה לשמחה" מאת בטהובן, על הפנטזיה-אוברטורה המקורית של "רומיאו ויוליה" ועל זדראביצה של פרוקופייב עם התזמורת הפילהרמונית והמקהלה של לונדון. בשנת 2009, גליסון והתזמורת הפילהרמונית של דבלין ערכו את סיבוב ההופעות התזמורתי הגדול ביותר בארצות הברית באותה שנה, בלמעלה מ-49 ערים, בחסות חברת "Columbia Artists Management".

בשנת 2010, גליסון והפילהרמונית של דבלין סיירו בסין והופיעו בתוכנית ה"אקספו" העולמית של התיאטרון הגדול בשאנגחאי, ובשני קונצרטים שפתחו את פסטיבל הקיץ של בייג'ינג "לשוטט בין הקלאסיקות" במרכז הלאומי לאמנויות הבמה. הקונצרטים שודרו בטלוויזיה ברחבי סין ליותר מ-400 מיליון איש.

בינואר 2016 הוביל גליסון את התזמורת הפילהרמונית של דבלין בסיבוב ההופעות השני שלה בסין, והופיע בסוג'ואו, ווהאן, טיינג'ין, חרבין וצ'אנגשה. בשנת 2017 הוביל את התזמורת הסימפונית הלאומית הצ'כית בסיבוב הופעות בסין, ובשנת 2018 הוביל את התזמורת הפילהרמונית של דבלין בסיבוב הופעות בהודו.

 קישורים חיצוניים 


 הערות שוליים 

קטגוריה:דבלין: אישים
קטגוריה:מנצחים בריטים
קטגוריה:מוזיקאים אירים
קטגוריה:מלחינים בריטים
קטגוריה:אירים שנולדו ב-1964